ธนารักษ์เปิดจ่ายเหรียญ 60 ปี บรมราชาภิเษกวันแรก
ธนารักษ์เปิดจ่ายเหรียญ 60 ปีบรมราชาภิเษกวันแรก เผยทำรายได้หลังหักค่าใช้จ่ายเกือบ 50 ล้านบาท&nbsp; หลังยอดจองกระฉูดเกินคาดหมาย 3 เท่า
20 ส.ค. 2553

ธนารักษ์เปิดจ่ายเหรียญ 60 ปีบรมราชาภิเษกวันแรก เผยทำรายได้หลังหักค่าใช้จ่ายเกือบ 50 ล้านบาท  หลังยอดจองกระฉูดเกินคาดหมาย 3 เท่า
นายเทวัญ วิชิตะกุล อธิบดีกรมธนารักษ์ เปิดเผยว่า หลังจากกรมธนารักษ์ ได้เริ่มเปิดจ่ายเหรียญที่ระลึก 60 ปี บรมราชาภิเษก ให้แก่ผู้สั่งจองเป็นรอบแรกเมื่อวันที่ 20 ส.ค. ที่ผ่านมา  ขณะนี้มียอดสั่งจองเหรียญทั้ง 4 ชนิด รวมกว่า  2.78  แสนเหรียญ คิดเป็นมูลค่าประมาณ 250 ล้านบาท และคิดเป็นรายได้หลังหักค่าใช้จ่ายคงเหลือประมาณ 48 ล้านบาท 
ทั้งนี้ ในรอบแรกนี้จะมีการจ่ายเหรียญจำนวน 9.44 หมื่นเหรียญ หลังจากนั้นจะเปิดจ่ายเหรียญรอบสองอีก 4.56 หมื่นเหรียญ เริ่มวันที่ 20 ก.ย. และรอบที่สามเริ่มวันที่ 20 ต.ค. อีก 1.38  แสนเหรียญ โดยผู้สั่งจองจะสามารถติดต่อรับเหรียญได้ ณ สถานที่สั่งจองเท่านั้น โดยต้องนำใบเสร็จรับเงินฉบับจริง พร้อมบัตรประจำตัวประชาชนไปแสดงด้วย
นายเทวัญกล่าวอีกว่า กรมธนารักษ์ได้เปิดให้ประชาชนสั่งจองตั้งแต่วันที่ 3 มิ.ย.-2 ก.ค.2553 ปรากฏว่า มีผู้สั่งจองเกินกว่าเป้าหมายที่ตั้งไว้เพียง 60 ล้านบาท ถึง 3 เท่า โดยเหรียญแต่ละประเภทมีการสั่งจอง ได้แก่ 1.เหรียญทองคำ 99% พ่นทราย ขนาดเส้นผ่าศูนย์กลาง 26 มม. น้ำหนัก 15 กรัม ราคาต่อเหรียญ 2.5 หมื่นบาท มีการสั่งจอง 7,080 เหรียญ คิดเป็นเงิน 176  ล้านบาท รายได้หลังหักค่าใช้จ่าย 9 ล้านบาท 
ด้านเหรียญเงิน 99% รมดำพ่นทรายพิเศษ ขนาดเส้นผ่าศูนย์กลาง 30 มม. น้ำหนัก 15 กรัม ราคาต่อเหรียญ 1,000 บาท จำนวนจอง 2.52 หมืนบาท คิดเป็นเงิน 25.1  ล้านบาท รายได้หลังหักค่าใช้จ่าย 15.5 ล้านบาท  ส่วนเหรียญทองแดงรมดำพ่นทรายพิเศษ ขนาดเส้นผ่าศูนย์กลาง 70 มม. น้ำหนัก 150 กรัม ราคาต่อเหรียญ 1,200 บาท จำนวนจอง 1.95 หมืนบาท คิดเป็นเงิน 23.3 ล้านบาท  รายได้หลังหักค่าใช้จ่าย6.29 ล้านบาท และเหรียญทองแดงรมดำพ่นทราย ขนาดเส้นผ่าศูนย์กลาง 30 มม. น้ำหนัก 13 กรัม ราคาต่อเหรียญ 100 บาท ยอดจอง 2.27  แสนบาท คิดเป็นเงิน 22.6 ล้านบาท รายได้หลังหักค่าใช้จ่าย 13.6 ล้านบาท
นายเทวัญ กล่าวว่า ยืนยันว่าผู้สั่งจองทุกคนจะได้รับเหรียญตามที่จองไว้ และทางกรมธนารักษ์จะไม่มีการผลิตเพิ่มอีก